**Ziņojums**

**“Par minimālās algas situāciju 2024.gadā”**

Rīga, 2024.gada augusts

**Saturs**

[1. Minimālās algas būtība 3](#_Toc173932008)

[2. Minimālās algas regulējums 3](#_Toc173932009)

[2.1. Sociālās aizsardzības un darba tirgus politikas pamatnostādnes 2021.-2027. gadam 3](#_Toc173932010)

[2.2. Darba likums un MK regulējums 3](#_Toc173932011)

[2.3. Darba koplīgumi 4](#_Toc173932012)

[2.4. Direktīva par minimālajām algām Eiropas Savienībā 6](#_Toc173932013)

[3. Minimālā alga Baltijas valstīs un ES 7](#_Toc173932014)

[3.1. Minimālā alga Baltijas valstīs 7](#_Toc173932015)

[3.2. Minimālā alga ES valstīs 8](#_Toc173932016)

[4. Minimālās algas saņēmēju skaits 9](#_Toc173932017)

[5. Minimālā alga salīdzinājumā ar vidējo algu 11](#_Toc173932018)

[7. Ekonomikas attīstības tendences (EM informācija) 14](#_Toc173932019)

[8. Makroekonomiskās prognozes 18](#_Toc173932020)

[8.1. Darba samaksas rādītāju prognozes 18](#_Toc173932021)

[8.2. Inflācijas prognozes 18](#_Toc173932022)

[8.3. Makroekonomisko rādītāju prognozes 19](#_Toc173932023)

[8.4. Latvijas Bankas vērtējums 20](#_Toc173932024)

[8.5. Ietekme uz valsts un pašvaldību budžetiem 20](#_Toc173932025)

[9. Minimāla alga un ienākumi mājsaimniecībām 21](#_Toc173932026)

[10. Kopsavilkums un secinājumi 23](#_Toc173932027)

[Noderīgas saites: 24](#_Toc173932028)

# 1. Minimālās algas būtība

Minimālā alga ir paredzēta kā aizsargmehānisms vienkāršo profesiju veicējiem, nosakot zemāko algu, kuru darba devējam jāmaksā par darbu. Minimālās algas paaugstināšana veicina personu un līdz ar to mājsaimniecību ienākumu pieaugumu un vienlaikus var motivēt lielāku iesaisti darba tirgū, kā arī ražīguma pieaugumu tautsaimniecībā. Vienlaikus minimālā alga ir viens no instrumentiem strādājošo nabadzības mazināšanai.

Minimālās algas paaugstināšana var veicināt algu pieaugumu arī citos algu līmeņos. Taču jāņem vērā, ka minimālās algas izmaiņas var radīt algu skalu saspiestību, piemēram, situācijās, kad minimālo algu sāk saņemt arī kvalificētāki darbinieki, tādējādi mazinot prasmju un izglītības nozīmi un nelabvēlīgi ietekmējot ražīgumu. Minimālajai algai var būt arī specifiska ietekme uz konkurētspēju un darba tirgu nozarēs un reģionos atkarībā no tā, kāds ir minimālās algas saņēmēju īpatsvars.

# 2. Minimālās algas regulējums

## 2.1. Sociālās aizsardzības un darba tirgus politikas pamatnostādnes 2021.-2027. gadam

Saskaņā ar Ministru kabineta 2021.gada 1.septembra rīkojumu Nr. 616 ir apstiprinātas “Sociālās aizsardzības un darba tirgus politikas pamatnostādnes 2021.-2027. gadam”, kuru 3.rīcības virziena “Iekļaujošs darba tirgus ikvienam un kvalitatīvas darba vietas, atbalstot ilgtermiņa līdzdalību darba tirgū” ietvaros ir paredzēts uzdevums Nr.3.4. “Nodrošināt minimālās darba algas regulāru pārskatīšanu”.

## 2.2. Darba likums un MK regulējums

Latvijā kopumā pastāv decentralizēta algu noteikšanas sistēma un viens minimālās algas līmenis, kas ir saistošs visiem darba devējiem. Saskaņā ar Darba likuma 61.pantu minimālā darba alga nedrīkst būt mazāka par valsts noteikto minimumu. Minimālās mēneša darba algas noteikšanas un pārskatīšanas kārtību nosaka Ministru kabinets. Tāpat Ministru kabinets nosaka minimālās mēneša darba algas apmēru normālā darba laika ietvaros, kā arī minimālās stundas tarifa likmes aprēķināšanu.

Minimālā algair noteikta Ministru kabineta 2015.gada 24.novembra noteikumos Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”.

Minimālās mēneša darba algas noteikšanas un pārskatīšanas sistēmu regulē Ministru kabineta 2016.gada 18.augusta noteikumi Nr.563 “Minimālās mēneša darba algas noteikšanas un pārskatīšanas kārtība” (turpmāk – noteikumi Nr.563). Regulējums nosaka, ka Labklājības ministrija (turpmāk – LM) kopīgi ar Finanšu ministriju (turpmāk – FM) un Ekonomikas ministriju (turpmāk - EM) katru gadu izvērtē ekonomisko situāciju valstī un izstrādā priekšlikumu (ziņojumu) par minimālās mēneša darba algas apmēru nākamajā gadā, ņemot vērā virkni rādītāju, kas noteikti noteikumos Nr.563.

Tāpat regulējums nosaka, ka minimālās mēneša darba algas noteikšanā tiek iesaistīti sociālie partneri – Latvijas Darba devēju konfederācija (turpmāk – LDDK) un Latvijas Brīvo arodbiedrību savienība (turpmāk – LBAS) Nacionālajā trīspusējās sadarbības padomē (turpmāk - NTSP), kas koordinē un organizē trīspusējo sociālo dialogu starp darba devēju organizācijām, valsts institūcijām un arodbiedrībām, lai saskaņotu intereses sociālajos un ekonomiskajos jautājumos. Pēc izskatīšanas NTSP Ministru kabinets pieņem lēmumu par minimālās mēneša darba algas apmēru nākamajam gadam.

Sākotnējo priekšlikumu par minimālās algas apmēra saglabāšanu vai paaugstināšanu nākamajam gadam un attiecīgo izmaiņu ieviešanas datumu LM ir jāiesniedz izskatīšanai NTSP Sociālās drošības apakšpadomes sēdē un pēc tam NTSP.

Ar grozījumiem Darba likumā, kas tika pieņemti 2022.gada 27.oktobrī un stājās spēkā 2022.gada 25.novembrī, tika noteikts, ka Ministru kabinets Darba likuma 61.panta otrajā daļā minētajos noteikumos nosaka to, ka minimālā mēneša darba alga normālā darba laika ietvaros no 2023.gada 1.janvāra nav mazāka par 620 eiro, savukārt no 2024.gada 1.janvāra nav mazāka par 700 eiro. Attiecīgi Ministru kabinets 2022.gada 13.decembrī apstiprināja grozījumus Ministru kabineta 2015.gada 24.novembra noteikumos Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”, nosakot, ka minimālā mēneša darba alga normālā darba laika ietvaros no 2023.gada 1.janvāra ir 620 eiro. Savukārt ar Ministru kabineta 2023.gada 14.novembra noteikumiem Nr. 657 “Grozījums Ministru kabineta 2015. gada 24. novembra noteikumos Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” minimālās mēneša darba algas apmērs tika noteikts 700 eiro apmērā.

Diskusija ar sociālajiem partneriem par minimālās algas paaugstināšanas iespējām notika NTSP Sociālās drošības apakšpadomes sēdē 2024.gada 17.aprīlī un plānota atkārtota diskusija 2024.gada 14.augustā.

## 2.3. Darba koplīgumi

Satversmes 108.pants garantē strādājošo tiesības uz koplīgumu. Darba likums paredz tiesības noslēgt darba koplīgumus uzņēmumā, nozarē vai teritorijā, t.sk. vispārsaistošus koplīgumus nozarē jeb ģenerālvienošanās.

Darba koplīgumā puses vienojas par noteikumiem, kas regulē darba tiesisko attiecību saturu, it īpaši darba samaksas un darba aizsardzības organizāciju, darba tiesisko attiecību nodibināšanu un izbeigšanu, darbinieku kvalifikācijas paaugstināšanu, kā arī darba kārtības, darbinieku sociālās aizsardzības un citus ar darba tiesiskajām attiecībām saistītus jautājumus, un nosaka savstarpējās tiesības un pienākumus.

Darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā, savukārt koplīgumu nozares līmenī (ģenerālvienošanos) slēdz darba devējs, darba devēju grupa, darba devēju organizācija vai šādu organizāciju apvienība ar darbinieku arodbiedrību vai arodbiedrību apvienību, kura apvieno vislielāko strādājošo skaitu valstī, vai arodbiedrību, kas ietilpst apvienībā, kura apvieno vislielāko strādājošo skaitu valstī, ja ģenerālvienošanās pusēm ir atbilstošs pilnvarojums vai ja tiesības slēgt ģenerālvienošanos paredzētas šo apvienību (savienību) statūtos.

 Darba devējs, darba devēju grupa, darba devēju organizācija vai darba devēju organizāciju apvienība, ja tai ir atbilstošs pilnvarojums vai tiesības pievienoties jau esošam darba koplīgumam nozarē vai teritorijā paredzētas organizācijas vai organizāciju apvienības statūtos, var pievienoties jau noslēgtajam darba koplīgumam nozarē vai teritorijā.

Noslēgtā darba devēju organizācijas vai darba devēju organizāciju apvienības ģenerālvienošanās ir saistoša šīs organizācijas vai organizāciju apvienības biedriem. Šis noteikums attiecas arī uz darba devēju organizācijas vai darba devēju organizāciju apvienības biedriem, ja attiecīgā darba devēju organizācija vai darba devēju organizāciju apvienība ir pievienojusies jau noslēgtajam darba koplīgumam nozarē vai teritorijā. Darba devēju organizācijas vai darba devēju organizāciju apvienības biedra vēlāka izstāšanās no darba devēju organizācijas vai darba devēju organizāciju apvienības neietekmē koplīguma spēku attiecībā uz šo darba devēju vai darba devēju organizācijas biedru.

Savukārt gadījumā, ja ģenerālvienošanos noslēgušie darba devēji, darba devēju grupa, darba devēju organizācija vai darba devēju organizāciju apvienība, tajā skaitā arī darba devēji, kas pievienojušies jau noslēgtajam darba koplīgumam nozarē vai teritorijā, kādā nozarē atbilstoši Centrālās statistikas pārvaldes (turpmāk – CSP) datiem nodarbina vairāk nekā 50 procentus darbinieku vai viņu preču apgrozījums vai pakalpojumu apjoms ir vairāk nekā 50 procenti no nozares preču apgrozījuma vai pakalpojumu apjoma, tad ģenerālvienošanās ir saistoša visiem attiecīgās nozares darba devējiem un attiecas uz visiem darbiniekiem, kurus nodarbina šie darba devēji. Attiecībā uz minētajiem darba devējiem un darbiniekiem ģenerālvienošanās stājas spēkā ne agrāk kā triju mēnešu laikā no dienas, kad tā publicēta oficiālajā izdevumā “Latvijas Vēstnesis” un tajā nav noteikts cits — vēlāks spēkā stāšanās laiks. Ģenerālvienošanās oficiālajā izdevumā “Latvijas Vēstnesis” publicējama uz pušu kopīga pieteikuma pamata.

Pašreiz Latvijā ir noslēgtas trīs vispārsaistošas ģenerālvienošanās.

2019.gada 3.novembrī stājās spēkā ģenerālvienošanās, kas nosaka minimālo algu būvniecības nozarē strādājošajiem. Tā nosaka minimālo bruto algu 780 eiro apmērā un minimālo stundas tarifa likmi - 4,67 eiro visā būvniecības nozarē. Tā nosaka arī iespēju saņemt 5% piemaksu, ja nodarbinātais ir ieguvis profesijai atbilstošu izglītību, tādējādi garantējot 820 eiro minimālo algu. Ģenerālvienošanās attiecas uz visiem darba devējiem, kas saimniecisko darbību veic būvniecības nozarē, un visiem darbiniekiem, kurus nodarbina minētie darba devēji un kuri atbilst būvniecības nozares ģenerālvienošanās noteiktajām pazīmēm. Ģenerālvienošanos ir parakstījusi Latvijas Būvniecības nozares arodbiedrība un 313 būvuzņēmumi.

Ņemot vērā to, ka ar 2023.gada 1.janvāri pieauga minimālā alga, arī būvniecības nozares sociālajiem partneriem bija jāveic izmaiņas ģenerālvienošanā, vai arī gadījumā, ja grozījumi nav veikti, jāpieņem, ka ģenerālvienošanās zaudē spēku gadu pēc neatbilstības attiecībā uz minimālo darba algu vai stundas algas likmi iestāšanās dienas. Ģenerālvienošanās Pušu komiteja, kurā ir pārstāvēti darba devēji un darba ņēmēji, 2023.gada septembrī vienojās par grozījumiem, kas paredz ar 2024.gada 1.janvāri atalgojumu būvniecībā nodarbinātajiem palielināt līdz 930 eiro (bruto) vai minimālo stundas tarifa likmi līdz 5,57 eiro, bet saglabāt līdzšinējo 780 eiro minimālo atalgojumu profesiju devītās pamatgrupas - vienkāršo profesiju - nodarbinātajiem īslaicīgi līdz 2024.gada 31.decembrim. Panāktā vienošanās nozīmē arī to, ka nozares koplīgums paliek spēkā un tā dalībnieki ir ieguvuši laiku, lai 2024. gadā pārskatītu ģenerālvienošanās nosacījumus atbilstoši esošajai situācijai nozarē un ekonomikā. Koplīguma puses vienojās 2024.gadā izstrādāt jaunu ģenerālvienošanās minimālās algas aprēķina modeli, pārejot no sasaistes ar valstī noteikto minimālo algu uz būvniecības nozares vidējo atalgojumu.

2019.gada 17.decembrī tika parakstīta stikla šķiedras nozares ģenerālvienošanās. Tā nosaka, ka augstākās kvalifikācijas darbiniekiem paredzēta darba samaksa, kuras minimālais līmenis attiecībā pret 2019.gadā valstī noteikto minimālo darba algu ir 2,5 reizes lielāks, vidējās kvalifikācijas darbiniekiem – divas reizes lielāks, bet zemākās kvalifikācijas darbiniekiem - par 20% lielāks. Ģenerālvienošanās stājās spēkā sešu mēnešu laikā pēc tās publicēšanas “Latvijas Vēstnesī” (2019.gada 30.decembrī) un bija saistoša trīs gadus no tās stāšanās spēkā brīža.

2024. gada 5.aprīlī akciju sabiedrība "Valmieras stikla šķiedra" kā darba devēju pārstāvis un Latvijas Industriālo nozaru arodbiedrība kā darba ņēmēju pārstāvis ir noslēguši jaunu stikla šķiedras nozares ģenerālvienošanos. Puses vienojās stikla šķiedras nozarē strādājošo darba ņēmēju minimālo bruto darba samaksas apmēru mēneša normālā darba laika ietvaros noteikt atbilstoši darbinieku kvalifikācijas līmeņiem. Tostarp puses vienojās augstākajam kvalifikācijas līmenim paredzēt darba samaksu, kuras minimālais līmenis, attiecībā pret 2024.gadā valstī noteikto minimālo algu, ir divas reizes lielāks jeb 1400 eiro, vidējam kvalifikācijas līmenim paredzēt darba samaksu, kuras minimālais līmenis, attiecībā pret 2024.gadā valstī noteikto minimālo algu, ir par 50% lielāks jeb 1050 eiro, bet zemākajam kvalifikācijas līmenim paredzēt atalgojumu, kuras minimālais līmenis, attiecībā pret 2024.gadā valstī noteikto minimālo algu, ir par 20% lielāks jeb 840 eiro. Ģenerālvienošanās stājās spēkā trīs mēnešu laikā pēc tās publicēšanas oficiālajā izdevumā "Latvijas Vēstnesis" un ir saistoša trīs gadus pēc tās stāšanās spēkā brīža.

Līdz 2024.gadam spēkā ir dzelzceļa nozares ģenerālvienošanās, kas ir saistoša visiem uzņēmumiem, kuru darbība ir saistīta ar dzelzceļu vai dzelzceļa transporta funkcionēšanu. Ģenerālvienošanās nosaka pušu minimālo saistību un garantiju apjomu, ko var papildināt darba koplīgumos, kuri noslēdzami starp darba devēju un arodbiedrību. Minimālās darba samaksas jautājums šajā ģenerālvienošanās netiek skarts.

Vienlaikus jānorāda, ka 2020.gada 16.martā Latvijas Sakaru nozares arodbiedrība un trīs darba devēju organizācijas (Latvijas Restorānu biedrība, Latvijas viesnīcu un restorānu asociācija un Latvijas Tirgotāju asociācija) ir parakstījušas nozares koplīgumu viesmīlības sektorā, kas nav vispārsaistošs un kas paredz noteikt minimālo algu un sociālās garantijas nozarē strādājošajiem. Kā priekšnoteikumu, lai tas stātos spēkā, nozares izvirzīja priekšlikumus nodokļu politikas jomā, kas nav tikuši atbalstīti, līdz ar to šis nozares koplīgums nav stājies spēkā.

## 2.4. Direktīva par minimālajām algām Eiropas Savienībā

Pieeja, kas nosaka regulāru minimālās darba algas paaugstināšanu, ir nostiprināta arī Eiropas Parlamenta un Padomes 2022.gada 19.oktobra direktīvā 2022/2041 par adekvātām minimālajām algām Eiropas Savienībā. Ņemot vērā direktīvā noteiktos principus, direktīvas pārņemšanas periodā (2 gadi) Latvijai savos tiesību aktos būs jānosaka minimālās algas noteikšanas procesā analizējamie rādītāji, kā arī atsauces vērtība minimālās algas apmēram, piemēram, kā noteikts procents no CSP aprēķinātās vidējās darba samaksas valstī. Vidējā alga valstī katru gadu pieaug, līdz ar to katru gadu tiktu paaugstināta arī minimālā alga un būtu zināma prognozējamība par minimālās mēneša darba algas pieaugumu.

Direktīva nosaka, ka ES dalībvalstis regulāri pārskata ar tiesību aktu noteikto minimālo algu, lai nodrošinātu tās adekvātumu. Vienlaikus direktīva paredz, ka minimālās algas noteikšanas un pārskatīšanas procesā var tikt ņemti vērā tādi kritēriji kā, piemēram, 60% no algas mediānas vai 50% no vidējās darba algas vai citi kritēriji, kas sniedz skaidru un pamatotu atsauces vērtību. Direktīva nenosaka konkrētus kritērijus, jo Dalībvalsts tos var izvēlēties pati, savstarpēji vienojoties visām pusēm.

Tāpat direktīva nosaka, ka dalībvalstīm, kuru tiesību aktos ir noteikta minimālā alga, būs jāievieš minimālās algas noteikšanas un atjaunināšanas pārvaldības sistēma. Tiesību aktos būs jāietver kritēriji minimālās algas noteikšanai, piemēram, kāda no direktīvā sniegtajām atsauces vērtībām, lai novērtētu minimālās algas adekvātumu. Direktīva arī nosaka, ka dalībvalstīm būs jāveic regulāra un savlaicīga minimālās algas pārskatīšana, jāizveido konsultatīvās struktūras ar sociālo partneru dalību.

Direktīvas noteikumi jāpārņem nacionālajā regulējumā līdz 2024.gada 15.novembrim. Ņemot vērā minēto, LM ir izstrādājusi noteikumu projektu “Minimālās mēneša darba algas noteikšanas un pārskatīšanas kārtība” (24-TA-1) (turpmāk – noteikumu projekts), kas augustā vēl ir starpinstitūciju saskaņošanas procesā.

Ar noteikumu projektu tiks pārizdoti pašreiz spēkā esošie MK noteikumi Nr. 563. Noteikumu projektā ir noteikti Direktīvai 2022/2041 atbilstoši rādītāji minimālās algas noteikšanai, minimālās algas pārskatīšanas kārtība, kā arī atsauces vērtība, proti minimālās algas apmērs pret vidējo darba samaksu, ko būs jāņem vērā, lemjot par minimālās algas apmēru.

Izstrādājot noteikumu projektu, tika organizētas darba sanāksmes ar Valsts kancelejas, LM, FM, EM, Latvijas Bankas, Valsts darba inspekcijas, Valsts ieņēmumu dienesta, CSP, LDDK un LBAS pārstāvju dalību.

Kopīgo diskusiju laikā tika izvēlēti tādi minimālās algas pārskatīšanas un noteikšanas kritēriji, kas atbilst gan Eiropas Parlamenta un Padomes 2022. gada 19. oktobra Direktīvas (ES) 2022/2041 par adekvātām minimālajām algām Eiropas Savienībā prasībām, gan arī Latvijas ekonomiskajai situācijai.

Diskusiju laikā izskanēja dažādi viedokļi par atsauces vērtību un par periodu, pret kuru to būtu jāaprēķina minimālā alga. Sociālajiem partneriem nav vienotas nostājas attiecībā uz atsauces vērtību, līdz ar to, apkopojot visus saņemtos viedokļus, kā arī ņemot vērā bruto minimālās algas attiecību pret vidējo algu citās ES valstīs, un, lai nodrošinātu optimālu, tautsaimniecības un reģionālās attīstības situācijai atbilstošu minimālās algas kāpumu, noteikumu projektā tika iestrādāta atsauces vērtība 45 procentu apmērā no CSP aprēķinātās vidējās bruto darba samaksas par pēdējo pieejamo ceturksni. Tika analizēti arī riski, kas varētu iestāties, nosakot minimālo algu sociālekonomiskajai situācijai neatbilstošā apmērā, tajā skaitā algu skalas saspiestība, līdz ar to zemāki stimuli darba tirgus dalībniekiem iesaistīties darba tirgus produktivitāti paaugstinošās aktivitātēs – izglītībā un mācībās, paaugstināts bezdarbs reģionos un fiskālā ietekme uz valsts un pašvaldību budžetiem.

2024. gada 1. ceturksnī mēneša vidējā bruto darba samaksa valstī bija 1623 eiro. Tādējādi 45 procenti no CSP aprēķinātās vidējās bruto darba samaksas par pēdējo pieejamo ceturksni ir 730 eiro. Par pamatu ņemot šo atsauces vērtību un atbilstoši pārējo sociālekonomisko rādītāju un citas minētās informācijas analīzei, tiek piedāvāts minimālo algu 2025.gadā noteikt 730 eiro apmērā.

# 3. Minimālā alga Baltijas valstīs un ES

## 3.1. Minimālā alga Baltijas valstīs

2024.gadā Latvija paaugstināja minimālo algu par 12,9% līdz 700 eiro mēnesī, Lietuva - par 10% līdz 924 eiro mēnesī (Lietuvā atšķirībā no Latvijas un Igaunijas bruto minimālā alga no 2019.gada 1.janvāra ietver gan darba ņēmēja, gan iepriekšējo darba devēja daļu sociālās apdrošināšanas iemaksās, Lietuvā darba ņēmējam maksājot visas sociālās apdrošināšanas iemaksas), bet Igaunija paaugstināja minimālo algu par 13,1% līdz 820 eiro mēnesī (sk. 1.tabulu).

1.tabula

**Minimālā alga Baltijas valstīs 2022. - 2025. gadā**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Minimālā bruto alga 2022.gadā,****EUR** | **Minimālā bruto alga 2023.gadā,****EUR** | **Minimālā bruto alga 2024.gadā,****EUR** | **Minimālā bruto alga 2025.gadā,****EUR****(plānots)** | **Minimālās bruto algas pieaugums 2023.gadā, %** | **Minimālās bruto algas pieaugums 2024.gadā, %** | **Minimālās bruto algas pieaugums 2025.gadā, %****(plānots)** |
| **Lietuva** | **730** | **840** | **924** | **1038** | 15,1 | 10,0 | 12,3 |
| **Igaunija** | **654** | **725** | **820** | **852** | 10,9 | 13,1 | 3,9\* |
| **Latvija** | **500** | **620** | **700** | **730** | 24,0 | 12,9 | 4,3 |

Datu avots: Eurostat dati, CSP dati

\* Šis ir informatīva rakstura aprēķins, kas ir veikts, ņemot vērā “EESTI STATISTIKA”[[1]](#footnote-1) pieejamos datus par vidējo bruto darba samaksu Igaunijā 2024. gada 1. ceturksnī (1894 eiro) un, pieņemot, ka minimālās algas apmērs tiks noteikts 45% apmērā no vidējās algas, kā tas noteikts memorandā.

Attiecībā uz 2025.gadu:

- Lietuva plāno minimālās algas paaugstināšanu par 12,3% līdz 1038 eiro mēnesī.

 - Igaunijā ir panākta vienošanās (memorands ar sociālajiem partneriem), ka minimālā alga tiks palielināta un 2025.gadā tā veidos - 45% no vidējās algas, 2026.gadā - 47,5% un 2027.gadā - 50% no vidējās algas.

## 3.2. Minimālā alga ES valstīs

Valdības noteiktas minimālās algas ir 22 ES dalībvalstīs, bet nav noteiktas 5 valstīs - Dānijā, Itālijā, Austrijā, Somijā un Zviedrijā, jo tās tiek regulētas darba koplīgumos.

Minimālo algu apmērs starp ES dalībvalstīm būtiski atšķiras – piemēram, augstākā minimālā alga ES 2024.gadā ir Luksemburgā - 2571 eiro, kamēr zemākā minimālā alga ir Bulgārijā – 477 eiro, lielā mērā atspoguļojot valstu ekonomiskās attīstības un ienākumu līmeņa atšķirības (sk. 2.tabulu).

Latvijā 2024.gadā ir ceturtā zemākā minimālā alga Eiropas Savienībā, tā ir zemāka par Lietuvas un Igaunijas minimālo algu un būtiski zemāka par minimālās algas apmēru tādās augstāka ienākuma līmeņa un emigrācijas mērķa valstīs kā, piemēram, Vācija, Īrija u.c.

2.tabula

**Minimālā (bruto) alga ES valstīs 2023. un 2024. gadā**

|  |  | **Minimālā alga 2023.gadā, EUR** | **Minimālā alga 2024.gadā, EUR** | **Pieaugums (%)** |
| --- | --- | --- | --- | --- |
|  | **Luksemburga** | 2387 | 2571 | 7.7 |
|  | **Īrija**  | 1910 | 2146 | 12.4 |
|  | **Nīderlande**  | 1934 | 2070 | 7.0 |
|  | **Vācija** | 1981 | 2054 | 3.4 |
|  | **Beļģija**  | 1955 | 1994 | 2.0 |
|  | **Francija**  | 1709 | 1767 | 3.4 |
|  | **Slovēnija**  | 1304 | 1358 | 4.2 |
|  | **Spānija**  | 1260 | 1323 | 5.0 |
|  | **Kipra** | 940 | 1000 | 6.4 |
|  | **Polija**  | 746 | 978 | 31.1 |
|  | **Portugāle**  | 887 | 957 | 7.9 |
|  | **Malta** | 835 | 925 | 10.8 |
|  | **Lietuva**  | 840 | 924 | 10.0 |
|  | **Grieķija**  | 832 | 910 | 9.4 |
|  | **Horvātija**  | 700 | 840 | 20.0 |
|  | **Igaunija**  | 725 | 820 | 13.1 |
|  | **Čehija**  | 717 | 764 | 6.6 |
|  | **Slovākija** | 700 | 750 | 7.1 |
|  | **Latvija**  | 620 | 700 | 12.9 |
|  | **Ungārija**  | 579 | 697 | 20.4 |
|  | **Rumānija**  | 606 | 663 | 9.4 |
|  | **Bulgārija** | 399 | 477 | 19.6 |

Datu avots: *Eurofound[[2]](#footnote-2)*

# 4. Minimālās algas saņēmēju skaits

2019.-2023.gadā darba ņēmēju īpatsvars, kuri saņēma minimālo algu vai mazāk, bija robežās no 16,0% līdz 19,4% jeb aptuveni piektā daļa no visiem darba ņēmējiem, bet 2022.gadā minimālās algas saņēmēju īpatsvars ir bijis zemākais pēdējo piecu gadu laikā, samazinoties līdz 16,0%.

Saskaņā ar CSP datiem 2023.gadā vidēji 131 584 darba ņēmēji jeb 17,0% saņēma minimālo algu vai mazāk, kas bija par 2,4 procentpunktiem mazāk nekā divus gadus iepriekš, kad minimālo algu vai mazāk saņēma 19,4% darba ņēmēju (sk. 3.tabulu).

3.tabula

**Darba ņēmēji ar ienākumiem ar minimālo algu vai mazāk, vidēji gadā**

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| **PAVISAM** | 880 554 | 860 450 | 837 444 | 822 365 | 822 489 |
| **Ar minimālo darba algu vai mazāk** | 152 666 | 140 230 | 149 173 | 123 143 | 131 584 |
| **Īpatsvars no darba ņēmēju skaita ar darba ienākumiem, %** | 18,9 | 18,1 | 19,4 | 16,0 | 17,0 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN020>

Laika posmā no 2020.gada līdz 2022.gadam darba ņēmēju īpatsvars, kuri saņēma minimālo algu vai mazāk, samazinājās visos reģionos, 2023.gadā pieaugot vidēji par vienu procentpunktu un variējot no 15,1% Pierīgas reģionā līdz 21,8% Latgales reģionā (sk. 4.tabulu).

4.tabula

**Darba ņēmēji ar ienākumiem ar minimālo algu vai mazāk, vidēji gadā, reģionos**

|  |  |  |  |
| --- | --- | --- | --- |
|  |  | **Darba ņēmēju skaits** | **Īpatsvars no darba ņēmēju skaita ar darba ienākumiem, %** |
|  |  | **2020** | **2021** | **2022** | **2023** | **2020** | **2021** | **2022** | **2023** |
| **LATVIJA** | **PAVISAM** | 860 453 | 837 444 | 822 365 | 822 489 | X | X | X | X |
|  | **..Ar minimālo darba algu vai mazāk** | 140 230 | 149 173 | 123 143 | 131 584 | 18.1 | 19.4 | 16.0 | 17.0 |
| **Rīgas reģions** | **PAVISAM** | 298 938 | 288 463 | 282 152 | 282 706 | X | X | X | X |
|  | **..Ar minimālo darba algu vai mazāk** | 45 213 | 46 717 | 38 432 | 41 901 | 16.8 | 17.8 | 14.5 | 15.7 |
| **Pierīgas reģions** | **PAVISAM** | 177 239 | 174 873 | 174 238 | 176 817 | X | X | X | X |
|  | **..Ar minimālo darba algu vai mazāk** | 25 746 | 27 764 | 23 253 | 25 073 | 16.1 | 17.3 | 14.3 | 15.1 |
| **Vidzemes reģions** | **PAVISAM** | 79 467 | 76 923 | 74 669 | 74 454 | X | X | X | X |
|  | **..Ar minimālo darba algu vai mazāk** | 12 972 | 14 049 | 11 374 | 12 187 | 18.0 | 19.8 | 16.2 | 17.4 |
| **Kurzemes reģions** | **PAVISAM** | 99 736 | 97 134 | 94 716 | 94 123 | X | X | X | X |
|  | **..Ar minimālo darba algu vai mazāk** | 17 540 | 19 026 | 15 395 | 16 372 | 19.4 | 21.2 | 17.3 | 18.4 |
| **Zemgales reģions** | **PAVISAM** | 99 611 | 97 146 | 91 767 | 94 291 | X | X | X | X |
|  | **..Ar minimālo darba algu vai mazāk** | 15 780 | 17 410 | 14 276 | 15 198 | 17.4 | 19.4 | 16.0 | 17.1 |
| **Latgales reģions** | **PAVISAM** | 97 614 | 94 476 | 91 756 | 90 990 | X | X | X | X |
|  | **..Ar minimālo darba algu vai mazāk** | 21 153 | 22 171 | 18 030 | 18 754 | 23.6 | 25.2 | 20.8 | 21.8 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN040>

CSP dati par darba ņēmēju skaitu, kuriem darba ienākumi bija līdz un minimālās algas apmērā, liecina, ka 2023.gadā no 131 584 darba ņēmējiem privātajā sektorā bija 99 270 darba ņēmēji jeb 18,6% no privātajā sektorā nodarbinātajiem, savukārt, sabiedriskajā sektorā bija 29 012 darba ņēmēji jeb 12,6% no sabiedriskajā sektorā nodarbinātajiem (sk. 5.tabulu). Laika posmā no 2020. līdz 2021.gadam sabiedriskajā sektorā bija nedaudz pieaudzis minimālās algas un zemāk saņēmušo īpatsvars no 10,4% 2020.gadā līdz 13,0% 2021.gadā, savukārt, privātajā sektorā šāds pieaugums nebija izteikts.

5.tabula

**Darba ņēmēju skaits, kuriem ienākumi ir līdz un minimālās algas apmērā,**

**vidēji gadā, sabiedriskajā un privātajā sektorā**

|  |  |  |
| --- | --- | --- |
|  |  | **Darba ņēmēju skaits** |
|  |  | **2020** | **2021** | **2022** | **2023** |
| **Pavisam** | **..Ar minimālo darba algu vai mazāk** | 140 230 | 149 173 | 123 143 | 131 584 |
|  | **Īpatsvars no darba ņēmēju skaita ar darba ienākumiem, %** | 18.6 | 19.4 | 16.0 | 17.0 |
| **Sabiedriskajā sektorā** | **..Ar minimālo darba algu vai mazāk** | 24 262 | 30 033 | 26 032 | 29 012 |
|  | **Īpatsvars no darba ņēmēju skaita ar darba ienākumiem, %** | 10.4 | 13.0 | 11.4 | 12.6 |
| **Privātajā sektorā** | **..Ar minimālo darba algu vai mazāk** | 113 070 | 116 103 | 94 190 | 99 270 |
|  | **Īpatsvars no darba ņēmēju skaita ar darba ienākumiem, %** | 21.2 | 22.0 | 17.7 | 18.6 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN010>

# 5. Minimālā alga salīdzinājumā ar vidējo algu

2021.gads

Saskaņā ar CSP datiem Latvijā 2021.gadā vidējā bruto (pirms nodokļiem) darba samaksa par darbu normālā darba laika ietvaros (t.s. pilnas slodzes darbu) bija 1277 eiro, kas bija par 11,8% jeb 135 eiro vairāk nekā 2020.gadā. Tostarp privātajā sektorā vidējā bruto darba samaksa 2021.gadā bija augusi par 11,9%, sasniedzot 1273 eiro, bet sabiedriskajā sektorā vidējā bruto darba samaksa bija palielinājusies par 11,8%, sasniedzot 1293 eiro. Savukārt vidējā neto darba samaksa (aprēķināta, izmantojot darba vietā piemērojamos darba nodokļus) 2021.gadā Latvijā bija 939 eiro jeb 73,5% no bruto algas. Gada laikā vidējā neto darba samaksa Latvijā pieauga par 11,7%. Vienlaikus neto darba samaksas reālais pieaugums, ņemot vērā patēriņa cenu kāpumu, 2021.gadā bija 8,1%.

Salīdzinot minimālo algu pret vidējo darba samaksu par iepriekšējo jeb 2021.gadu, var secināt, ka 2022.gadā minimālā alga (500 eiro) bija 39,2% no vidējās darba algas (1277 eiro).

2022.gads

Saskaņā ar CSP datiem Latvijā 2022.gadā mēneša vidējā bruto darba samaksa valstī par pilnas slodzes darbu bija 1 373 eiro. Salīdzinot ar 2021. gadu, mēneša vidējais atalgojums palielinājās par 95 eiro jeb 7,5 %, bet samaksa par vienu nostrādāto stundu pirms nodokļu nomaksas – par 6,6 % (no 8,54 līdz 9,10 eiro). Vidējā neto darba samaksa (aprēķināta, izmantojot darba vietā piemērojamos darba nodokļus) bija 1 006 eiro jeb 73,3 % no bruto algas, un gada laikā tā pieauga par 7,1 %. Savukārt, ņemot vērā patēriņa cenu kāpumu, neto darba samaksa samazinājās par 8,7 %, kas liecina par algoto darbinieku pirktspējas straujo krišanos.

Salīdzinot minimālo algu pret vidējo darba samaksu par iepriekšējo jeb 2022.gadu, var secināt, ka 2023.gadā minimālā alga (620 eiro) bija 45,2 % no vidējās darba algas (1373 eiro) iepriekšējā gadā.

 2023.gads

Saskaņā ar CSP datiem Latvijā 2023.gadā mēneša vidējā bruto darba samaksa valstī par pilnas slodzes darbu bija 1 537 eiro. Salīdzinot ar 2022. gadu, mēneša vidējais atalgojums palielinājās par 164 eiro jeb 11,9 %, bet samaksa par vienu nostrādāto stundu pirms nodokļu nomaksas – par 11,5 % (no 9,10 līdz 10,14 eiro). Vidējā neto darba samaksa (aprēķināta, izmantojot darba vietā piemērojamos darba nodokļus) bija 1 119 eiro jeb 72,9 % no bruto algas, un gada laikā tā pieauga par 11,3 %,  taču, ņemot vērā inflāciju, reālais neto algas pieaugums bija 2,2 %.

Salīdzinot minimālo algu pret vidējo darba samaksu par iepriekšējo jeb 2023.gadu, var secināt, ka 2024.gadā minimālā alga (700 eiro) bija 45,5 % no vidējās darba algas (1537 eiro) iepriekšējā gadā.

2024.gads

Ņemot vērā FM prognozi par vidējo algu 2024.gadā 1655 eiro apmērā, var secināt, ka, paaugstinot minimālo algu līdz 730 eiro 2025.gadā, tā būtu 45% apmērā no vidējās bruto darba samaksas par pēdējo pieejamo ceturksni (2024.gada 1.ceturksnī – 1623 eiro), tādējādi nepārsniedzot 50% no vidējās algas par iepriekšējo gadu un nepārsniedzot iepriekšējos 10 gados piedzīvotās maksimālās proporcijas.

6.tabula

**Minimālā alga un mēneša vidējā darba samaksa pa gadiem**

|  |  |  |  |
| --- | --- | --- | --- |
| **Gads** | **Minimālā mēneša darba alga,****EUR** | **Strādājošo mēneša vidējā bruto darba samaksa,****EUR** | **Minimālā mēneša darba alga % no strādājošo mēneša vidējās bruto darba samaksas par iepriekšējo gadu** |
| 2012 | 284,57 | 685 | 43,1 |
| 2013 | 284,57 | 716 | 41,5 |
| 2014 | 320,00 | 765 | 44,7 |
| 2015 | 360,00 | 818 | 47,1 |
| 2016 | 370,00 | 859 | 45,2 |
| 2017 | 380,00 | 926 | 44,2 |
| 2018 | 430,00 | 1004 | 46,4 |
| 2019 | 430,00 | 1076 | 42,8 |
| 2020 | 430,00 | 1143 | 40,0 |
| 2021 | 500,00 | 1277 | 43,7 |
| 2022 | 500,00 | 1373 | 39,2 |
| 2023 | 620,00 | 1537 | 45,2 |
| 2024 | 700,00 | 1655\* | 45,5 \* |
| 2025 | 730,00 | 1760\* | 44,1\* |

*\*prognoze*

Datu avots: CSP, FM

**6. Minimālā alga un reģistrētais bezdarbs**

Analizējot reģistrētā bezdarba situāciju, var secināt, ka katru gadu gada sākumā ir tendence pieaugt reģistrētā bezdarba līmenim salīdzinājumā ar iepriekšējā gada nogali, arī tajos gados, kad minimālā alga nav paaugstināta, bet gada beigās – samazināties salīdzinājumā ar gada sākumu (sk. 7.tabulu).

Minimālā alga pēdējo 10 gadu laikā ir tikusi paaugstināta vairākas reizes, taču nav novērots bezdarba līmeņa pieaugums (arī reģionāli un nozaru līmenī), ko būtu izraisījusi tieši minimālās algas celšana.

7.tabula

**Reģistrētā bezdarba līmenis perioda beigās, %**

|  |
| --- |
| *Mēneši* |
| *Gadi* | **Jan** | **Feb** | **Mar** | **Apr** | **Mai** | **Jūn** | **Jūl** | **Aug** | **Sep** | **Okt** | **Nov** | **Dec** |
| 2012 | 11,7 | 11,8 | 11,7 | 11,3/12,9\* | 12,3 | 11,9 | 11,6 | 11,3 | 11,0 | 10,7 | 10,6 | 10,5 |
| 2013 | 10,9 | 10,9 | 10,8 | 10,4 | 9,9 | 9,6 | 9,5 | 9,3 | 9,1 | 9,1 | 9,3 | 9,5 |
| 2014 | 9,8 | 9,9 | 9,8 | 9,6 | 9,1 | 8,9 | 8,6 | 8,4 | 8,2 | 8,2 | 8,3 | 8,5 |
| 2015 | 9,0 | 9,1 | 9,2 | 8,8 | 8,6 | 8,6 | 8,6 | 8,5 | 8,3 | 8,3 | 8,4 | 8,7 |
| 2016 | 9,1 | 9,2 | 9,1 | 8,8 | 8,4 | 8,3 | 8,3 | 8,1 | 7,9 | 7,9 | 8,0 | 8,4 |
| 2017 | 8,5 | 8,4 | 8,3 | 7,8 | 7,4 | 7,2 | 7,1 | 6,9 | 6,6 | 6,6 | 6,7 | 6,8 |
| 2018 | 7,0 | 7,1 | 7,0 | 6,7 | 6,4 | 6,4 | 6,4 | 6,3 | 6,1 | 6,1 | 6,2 | 6,4 |
| 2019 | 6,7 | 6,7 | 6,6 | 6,3 | 6,1 | 6,0 | 6,0 | 5,9 | 5,7 | 5,7 | 5,8 | 6,2 |
| 2020 | 6,4 | 6,3 | 6,8 | 8,0 | 8,4 | 8,6 | 8,6 | 8,2 | 7,7 | 7,4 | 7,4 | 7,7 |
| 2021 | 8,0 | 8,2 | 8,2 | 7,9 | 7,6 | 7,4 | 7,1 | 6,5 | 6,0 | 6,0 | 6,4 | 6,7 |
| 2022 | 6,9 | 6,8 | 6,8 | 6,5 | 6,1 | 5,9 | 6,0 | 5,8 | 5,7 | 5,7 | 5,9 | 6,1 |
| 2023 | 6,3 | 6,3 | 6,0 | 5,7 | 5,5 | 5,5 | 5,6 | 5,5 | 5,3 | 5,3 | 5,4 | 5,7 |
| \* Ņemot vērā CSP aktualizēto ekonomiski aktīvo iedzīvotāju skaitu pēc CSP pārrēķina atbilstoši tautas skaitīšanas datiem |

Datu avots: Nodarbinātības valsts aģentūra

Reģistrētā bezdarba līmenis 2023.gadā, salīdzinot ar situāciju pirms gada, bija samazinājies par 0,4 procentpunktiem jeb 3 192 personām (sk. 8.tabulu). Reģistrētais bezdarbs samazinājās saistībā ar pēc-pandēmijas situācijas uzlabošanos kopumā, ekonomikas atgūšanos un tai sekojošo pieaugošo pieprasījumu pēc darbaspēka. Vienlaikus gan jāatzīmē, ka situācija 2022.-2023.gadā turpināja saglabāties saspringta, ņemot vērā ģeopolitisko situāciju, straujo cenu kāpumu attiecībā uz energoresursiem, kā arī patēriņa cenu pieaugumu.

8.tabula

**Reģistrētā bezdarba līmenis un bezdarbnieku skaits**

|  |  |  |  |
| --- | --- | --- | --- |
|  | **2022.gada 31.decembris** | **2023.gada 31.decembris** | **Izmaiņas gada griezumā** |
| Bezdarba līmenis | 6,1% | 5,7% | -0.4 procentpunkti |
| Bezdarbnieku skaits | 53 536 | 50 344 | -3 192 personas |

Datu avots: Nodarbinātības valsts aģentūra

# 7. Ekonomikas attīstības tendences (EM informācija)

**Latvijas ekonomikas atgūšanos no Covid-19 pandēmijas krīzes 2022. gadā pārtrauca Krievijas uzsāktais karš Ukrainā**. Ekonomikas attīstību būtiski ietekmēja kara izraisītie piegāžu ķēžu pārrāvumi, energoresursu un pārtikas cenu straujais kāpums, kā arī globālā pieprasījuma samazināšanās. Izaugsme 2022. gadā palēninājās līdz 3 %, pasliktinoties investīciju pieauguma tempiem.

**2023.gadā ekonomikas attīstību turpināja ietekmēt ģeopolitiskā situācija un nenoteiktība, augstās cenas un starpbanku aizdevumu procentu likmju celšanās.** Nelabvēlīga situācijā ārējā vidē un vājais pieprasījums galvenajos mērķa tirgos ietekmēja Latvijas eksporta rādītājus. Augstā inflācija negatīvi ietekmēja mājsaimniecību patēriņu un iedzīvotāju reālos ienākumus. Ģeopolitiskā situācija reģionā un vājā kreditēšana kavēja straujāku investīciju kāpumu. Kopumā 2023. gadā IKP saruka par 0,3 %. Saskaņā ar CSP datiem 2024. gada 1. ceturksnī IKP salīdzināmās cenās bija par 0,1 % lielāks nekā pirms gada. Lai arī IKP kāpums ir bijis salīdzinoši mērens, tas ir vērtējams pozitīvi, ņemot vērā joprojām lielo ģeopolitiskās situācijas nenoteiktību reģionā.

**Cenu pieauguma tempi apsteidz algu kāpumu, negatīvi ietekmējot iedzīvotāju pirktspēju.** Patēriņa cenu kāpums pārsniedza ienākumu palielinājumu, iedzīvotāju reālie ienākumi saruka un negatīvi ietekmēja mājsaimniecību patēriņu. Pretstatā privātā patēriņa straujajam pieaugumam 2022. gadā, tas 2023. gadā samazinājās par 1,3 %. Lai arī 2024. gada sākumā cenu pieauguma tempi ir mērenāki nekā algu kāpums, tomēr mājsaimniecību patēriņa pieaugums ir neliels – 1.ceturksnī privātais patēriņš bija tikai par 0,7 % lielāks nekā pirms gada.

**Valsts patēriņš turpina pieaugt lielā mērā uz valsts budžeta deficīta rēķina**, lai varētu finansēt valdības prioritāros pasākumus. 2022. gadā un 2023. gadā valsts patēriņš pieauga attiecīgi par 2,8 % un par 7 %. Neskatoties uz budžeta deficīta pieaugumu pēdējos gados vispārējās valdības parāda līmenis Latvijā ir viens no zemākajiem ES. 2023. gadā valsts parāds bija 17,6 miljardi EUR jeb 43,6 % no IKP. 2024. gadā tiek prognozēts vispārējās valdības parāds 41 % no IKP. Sagaidāms, ka vidējā termiņā Fiskālās disciplīnas likumā noteiktais parāda nosacījums – 60 % no IKP – tiks ievērots un Latvijas vispārējās valdības parāds stabilizēsies līmenī zem 40 % no IKP.

**Ģeopolitiskā nenoteiktība ietekmē investīcijas.** Investīciju aktivitātes Latvijas ekonomikā pēdējos gados ir ļoti nepastāvīgas, ko būtiski ietekmē ģeopolitiskās situācijas izmaiņas, finansējuma un ražošanas resursu pieejamība, kā arī citi ārējie un iekšējie faktori. Ekonomikai stabilizējoties pēc Covid-19 pandēmijas izraisītā šoka, ieguldījumu apjomi 2021. gadā pieauga par 7,2 %. Tomēr karš Ukrainā ir palielinājis nenoteiktību un tas atspoguļojas investēšanas aktivitāšu dinamikā. 2022. gadā investīcijas pieauga tikai par 0,6 % un veidoja 21,7 % no IKP. Savukārt 2023. gadā, pateicoties ES fondu finansējuma pieaugumam, ieguldījumi bruto pamatkapitāla veidošanā bija par 8,2 % augstāki nekā pirms gada. 2024. gada 1. ceturksnī investīcijām bija vērojams straujš kritums. Ieguldījumi bruto pamatkapitāla veidošanā gada griezumā samazinājās par 9,3 %, ko daļēji var skaidrot ar augstās bāzes efektu. Investīciju dinamiku arī turpmāk ietekmēs starptautiskās vides nenoteiktība. Pozitīvā ietekme būs ES finansējumam, kas ir nozīmīgs investīciju līmeņa kāpināšanas stimuls. Būtisks ieguldījums investīciju aktivitāšu palielināšanā būs vairākiem projektiem, kurus paredzēts finansēt Atjaunošanas un noturības mehānisma ietvaros. Liela nozīme ir arī kredītportfeļa palielināšanai, kas ilgstoši ir ļoti mazs.

**Situācija ārējā vidē nelabvēlīgi ietekmē ārējo tirdzniecību**. Preču un pakalpojumu eksporta apjomi 2023. gadā bija par 5,9 % mazāki nekā pirms gada. Preču eksporta apjomi saruka par 7,1 %. Galvenās eksporta preces šajā laikā bija koks un koka izstrādājumi, mehānismi un mehāniskas ierīces, kā arī elektroierīces un elektroiekārtas. Pakalpojumu eksports 2023. gadā saruka par 2,6 %. Lielu ieguldījumu pakalpojumu eksporta izaugsmē veidoja gaisa transporta pakalpojumi, ceļojumi, tirdzniecības starpniecības un IKT pakalpojumi. Savukārt samazinājās jūras un dzelzceļa transporta, kā arī finanšu un apdrošināšanas pakalpojumu eksporta vērtība. Preču un pakalpojumu importa apjomi 2023. gadā samazinājās par 2,8 % un eksporta-importa saldo faktiskajās cenās bija -3,9 % no IKP. Preču un pakalpojumu eksporta apjomi 2024. gada 1. ceturksnī bija par 3,1 % mazāki nekā pirms gada. Lielāks kritums bija pakalpojumu eksportam - par 7,4 %. Preču eksporta apjomi salīdzināmās cenās 1. ceturksnī saruka par 1,1 %. Galvenās eksporta preces bija koks un koka izstrādājumi, minerālie produkti, elektroierīces un elektroiekārtas. Arī importa apjomi 2024. gada 1. ceturksnī bija par 6,4 % mazākā apjomā nekā pirms gada. Eksporta-importa saldo faktiskajās cenās bija - 1,3 % no IKP jeb par 3,3 procentpunktiem zemākā līmenī nekā pirms gada.

**Ārējo šoku ietekmē tekošā konta deficīts pēdējos gados saglabājas salīdzinoši augstā līmenī**. 2023. gadā tekošā kontā deficīts bija 4 % no IKP, galvenokārt sākotnējo ienākumu negatīvās bilances dēļ. Saglabājoties tekošā konta lejupvērstām tendencēm, palielinājās arī ārējās nesabalansētības riski. 2023. gadā tika pārsniegts ES brīdināšanas mehānismā noteiktais tekošā konta trīs gadu vidējā deficīta indikatīvais slieksnis.

**Attīstības tendences nozaru griezumā.** 2023. gadā, ekonomikai sabremzējoties, apjomi samazinājās visās ražojošajās nozarēs, izņemot būvniecību, bet pieauga visās pakalpojumu nozarēs, izņemot tirdzniecību, transportu un veselības aprūpi. Lielākā ietekme bija apjomu kāpumam būvniecībā un valsts pārvaldē un aizsardzībā un kritumam tirdzniecībā, apstrādes rūpniecībā un transportā.

Nozaru griezumā kopējā pievienotā vērtība 2023. gadā pieauga par 0,2 %. Apjomu samazinājums bija vērojams ražojošajās nozarēs, kas lielā mērā ir saistīts ar eksporta iespēju pasliktināšanos. Apstrādes rūpniecība saruka par 5,2 %. Apakšnozaru izlaides apjomu samazinājumu būtiski ietekmēja kokapstrādes apjomu samazinājums, mērenāk – gatavo metālizstrādājumu, nemetālisko minerālu ražošanas, mēbeļu ražošanas un farmaceitisko pamatvielu un preparātu ražošanas izlaides apjomu kritumi. Savukārt pozitīvas tendences bija vērojamas pārtikas rūpniecības, elektrisko un datoru, elektronisko un optisko iekārtu ražošanas apakšnozarēs. Lauksaimniecības un mežsaimniecības nozarē fiksēts kritums par 8,1 %, ko lielā mērā ietekmēja samazinājums augkopības nozarē saistībā ar šīs vasaras nelabvēlīgajiem laikapstākļiem. Pārējā rūpniecībā apjomu samazinājumu (par 0,4 %) ietekmēja kritums ieguves rūpniecībā. Apjomu samazinājumu transporta un uzglabāšanas nozarē (par 7,8 %) ietekmēja sauszemes transports un uzglabāšanas un transporta palīgdarbības. Apjomu kritums 2023. gadā bija arī tirdzniecības nozarē – par 5,1 %, ko ietekmē zems mājsaimniecību patēriņš un ārējās tirdzniecības sarukums. Kāpums 2023. gadā bija vērojams būvniecībā un vairumā pakalpojumu nozaru. Būvniecības nozarē pieaugums gada laikā bija 18,6 %. Stabili pieauguma tempi saglabājas nozarēs, kuras vissmagāk skāra Covid-19 ierobežojumi – 2023. gadā izmitināšanas un ēdināšanas nozare pieauga par 7,4 %, mākslas izklaides un atpūtas nozare – par 11,7 %. Joprojām stabils kāpums vērojams IKT nozarē – pieaugums bija par 2,5 %.

2024. gada 1. ceturksnī kopējā pievienotā vērtība nozaru griezumā samazinājās par 0,2 % salīdzinājumā ar pagājušā gada 1. ceturksni. Samazinājumu lielā mērā noteica kritums ražošanas nozarēs – par 1,1 %, tai skaitā apstrādes rūpniecībā – par 5,3 %. Turklāt pakalpojumu nozarēs kopumā ražošanas apjomi šī gada 1.ceturksnī saglabājās iepriekšējā gada 1. ceturkšņa līmenī. Sagaidāms, ka ģeopolitiskā nenoteiktība un vājš ārējais pieprasījums turpinās ietekmēt ekonomisko attīstību. Visticamāk 2024. gada pirmajā pusē būs vērojami mēreni ekonomikas izaugsmes tempi.

**Inflāciju** 2022. gadā visbūtiskāk ietekmēja pasaules cenu kāpums energoresursiem un pārtikai. 2022. gada decembrī patēriņa cenas Latvijā bija par 20,8 % augstākas nekā pirms gada, bet gada vidējā inflācija pieauga līdz 17,3 %. 2023. gadā patēriņa cenas stabilizējas, katru mēnesi pieaugumam sarūkot, salīdzinot ar iepriekšējā gada atbilstošo mēnesi - no 21,5 % 2023. gada sākumā līdz 0,6 % decembrī. Ņemot vērā inflācijas dinamikas bāzes efektu, 2023. gadā vidējā gada inflācija saglabājās augsta – 8,9 %. 2024.gada pirmajā pusē cenu pieaugums bija nedaudz straujāks nekā iepriekšējā gada atbilstošajā periodā. Patēriņa cenas 2024. gada jūnijā, salīdzinot ar iepriekšējā gada jūniju, pieauga par 1,4 % un gada vidējā inflācija jūnijā bija 1,9 %. Arī turpmāk galvenā ietekme uz cenu izmaiņām joprojām būs saistīta ar energoresursu un pārtikas cenu svārstībām pasaulē, kā arī to noteiks globālā attīstība. Vienlaikus inflāciju Latvijā ietekmē dažādi piedāvājuma puses faktori saistībā ar nodokļu un tarifu pārskatīšanu, kā arī pieprasījuma puse, ko veicina atalgojuma kāpums. Ekonomikas ministrija prognozē, ka 2024. gadā vidējā gada inflācija sagaidāma 1-1,5 % robežās.

**Neraugoties uz ekonomikas satricinājumiem, darba tirgus saglabājas stabils**, jo pieprasījums pēc darbaspēka ir augsts. 2023. gadā nodarbinātības līmenis palielinājās par 0,3 procentpunktiem – līdz 64,2 %. Bezdarba līmenis 2023. gadā bija 6,5 %, kas ir par 0,4 procentpunktiem zemāks rādītājs nekā pirms gada. Tomēr 2023. gadā nodarbināto skaits saruka par 0,2 % jeb 2 tūkst. nodarbināto, salīdzinot ar 2022. gadu. Nodarbināto skaita samazinājumu lielā mērā ir ietekmējusi gan ekonomikas izaugsmes tempu palēnināšanās, gan arī darba tirgus piedāvājuma puses faktori – iedzīvotāju skaita samazinājums darbaspējas vecumā, kā arī kopējā darbaspēka piedāvājuma kritums. Saskaņā ar CSP darbaspēka apsekojuma datiem 2024. gada 1. ceturksnī bija nodarbināti 879,9 tūkstoši iedzīvotāji vecumā no 15-74 gadiem. Salīdzinot ar iepriekšējā gada atbilstošo periodu, nodarbināto skaits ir samazinājies par 0,1 %. Nodarbinātības līmenis palielinājās līdz 64% - par 0,3 procentpunktu pārsniedzot iepriekšēja gada 1. ceturkšņa rādītāju. Savukārt bezdarba līmenis 2024. gadā 1. ceturksnī palielinājās par 0,8 procentpunktiem (līdz 7,2 %). Nodarbināto skaita samazinājumu gada griezumā ir ietekmējusi gan ekonomikas izaugsmes tempu palēnināšanās, gan arī nodarbināto skaita dinamiku turpina ietekmēt iedzīvotāju skaita samazinājums darbaspējas vecumā.

Ņemot vērā joprojām augsto nenoteiktību ārējos tirgos, kā arī saspringto ģeopolitisko situāciju, sagaidāms, ka darba tirgus aktivitāte 2024. gadā kopumā saglabāsies nogaidoša. Būtisks jaunu darbavietu un nodarbinātības palielinājums kopumā 2024. gadā nav sagaidāms. Situāciju darba tirgū arvien vairāk turpinās ietekmēt piedāvājuma puses faktori, ņemot vērā negatīvo demogrāfijas fonu, kā arī kopējā darbaspēka piedāvājuma samazinājumu, tādejādi saglabājot bezdarbu zemā līmenī. Kopumā bezdarba līmenis 2024. gadā varētu samazināties līdz vidēji 6,3 %, savukārt nodarbināto skaits pieaugt par vidēji 0,1 %, salīdzinot ar 2023. gadu.

**Mēneša vidējā bruto darba samaksa turpina palielināties.** Mēneša vidējā bruto darba samaksa turpina strauji palielināties. 2023. gadā vidējais darba algas pieaugums gada griezumā sasniedza 11,9 %, bet vidējā bruto darba samaksa palielinājās līdz 1537 EUR. Jāatzīmē, ka nozīmīgs algu pieaugums Latvijā ir bijis vērojams jau iepriekšējos gados – vidējais algu pieaugums kopš 2014. gada ir pārsniedzis 5 % gadā. Tās pieaugumu lielā mērā ietekmēja darbaspēka pieprasījuma pieaugums, darbspējīgo iedzīvotāju skaita samazinājums, kā arī iedzīvotāju pirktspējas samazināšanās, kas radīja spiedienu uz darba algām. Salīdzinot ar pirms pandēmijas līmeni 2019. gadā, bruto darba samaksa ir pieaugusi par 18,7 procentiem. Atalgojums pieaug gan privātajā, gan sabiedriskajā sektorā. 2023. gadā darba samaksa mazliet straujāk ir pieaugusi sabiedriskajā sektorā – par 13,1 %, salīdzinot ar privātā sektora kāpumu par 11,5 %. Pēdējos gados strauji ir samazinājusies plaisa starp atalgojumu privātajā un sabiedriskajā sektorā. 2023. gadā vidējā bruto darba samaksa sabiedriskajā sektorā bija 1553  EUR un privātajā sektorā – 1533 EUR*.*

**Produktivitātes dinamika Latvijā** ilgtermiņa skatījumā ir bijusi svārstīga, bet kopumā straujāka nekā vidēji ES, kas nodrošināja produktivitātes konverģenci tuvāk ES vidējam līmenim. Tomēr pēdējos divos gados produktivitātes dinamika atpaliek no ES vidējā rādītāja un produktivitātes plaisa joprojām saglabājās liela. IKP uz vienu nodarbināto faktiskajās cenās Latvijas tautsaimniecībā 2023. gadā bija tikai 58,6 % (72,8 pēc PPS) no vidējā ES līmeņa. Kopš 2019. gada produktivitātes plaisa ar ES vidējo līmeni (pēc PPS) ir samazinājusies par gandrīz 4 procentpunktiem.

**Darbaspēka izmaksas turpina augt.** Ekonomisko aktivitāšu samazināšanās nav būtiski ietekmējusi darbaspēka izmaksu dinamiku. No 2021. līdz 2023. gadam darbaspēka izmaksas pieauga par 37,2 % (vidēji gadā – par 11,1 %). Savukārt produkcijas vienības darbaspēka izmaksas (ULC) šajā periodā pieauga par 25,4 %, ko noteica produktivitātes lēns pieaugums. 2021. gadā, ekonomikas aktivitātēm palielinoties, darbaspēka izmaksas pieauga un bija par 8,5  % augstākas nekā pirms gada. Produktivitātes pieaugums (par 9,5 %) mazināja darbaspēka sadārdzināšanās spiedienu uz konkurētspēju un ULC samazinājās gandrīz par 1 %. Darbaspēka izmaksu dinamika 2022. gadā bija vēl straujāka un produktivitātei saglabājoties iepriekšējā gada līmenī, ULC pieauga par 12 %. Arī 2023. gadā darbaspēka izmaksas turpināja strauji augt – par 13 % pārsniedzot iepriekšējā gada līmeni un produktivitātes neliela samazinājuma dēļ, ULC pieauga par 13 %. Jāatzīmē, ka visās Baltijas valstīs ULC pieaugums ir daudz straujāks nekā vidēji ES (10 %) un šim rādītājam ir būtiski pārsniegts ES brīdināšanas mehānisma (MIP) noteiktais slieksnis (9 %).

**Sagaidāms, ka arī 2024.** **gadā būs vērojami mēreni pieauguma tempi**, bet **2025.** **gadā ekonomika sāks pieaugt nedaudz straujāk.** Ekonomikas ministrija prognozē, ka 2024. gadā IKP pieaugums varētu sasniegt 1,8 %, bet 2025. gadā IKP pieaugums būs 3,4 %. Ekonomikas tālākā attīstība vidēja termiņa periodā ir atkarīga no situācijas ārējā vidē un reformu gaitas. Lielākais Latvijas izaugsmes risks saistīts ar globālās ekonomikas attīstību, īpaši ģeopolitisko situāciju. Tāpat svarīga ir ES kopējās ekonomikas telpas turpmākā attīstība. Latvijas ekonomiskās priekšrocības vidējā termiņā galvenokārt balstīsies uz panākto makroekonomisko stabilitāti, kā rezultātā ir uzlabojušies Latvijas kredītreitingi, kā arī uz plānoto ES atbalsta programmu efektivitāti un uzlabojumiem uzņēmējdarbības vidē.

Latvijas ekonomikas konkurētspējas priekšrocības pamatā balstās uz tehnoloģiskiem faktoriem, ražošanas efektivitātes uzlabošanu un inovācijām, mazākā mērā uz lētu darbaspēku un zemām resursu cenām. Vidēja termiņa periodā Latvijas izaugsmes tempi var sasniegt 4-5 % pieaugumu gadā. Ieilgstot karam Ukrainā, ekonomikas atveseļošanās tempi varētu būt lēnāki.

# 8. Makroekonomiskās prognozes

## 8.1. Darba samaksas rādītāju prognozes

Saskaņā ar FM prognozēm (sagatavotas 2024.gada jūlijā), arī turpmāk tiek prognozēts vidējās darba samaksas pieaugums.

9.tabula

**Darba tirgus rādītāju prognozes 2023. – 2028.gadam**

|  | **2023****(fakts)** | **2024\*** | **2025\*** | **2026\*** | **2027\*** | **2028\*** |
| --- | --- | --- | --- | --- | --- | --- |
| Tautsaimniecībā nodarbināto mēneša vidējā bruto darba samaksa (*eiro*) | 1 537 | 1 655 | 1 760 | 1 865 | 1958 | 2056 |
|  pieaugums faktiskajās cenās, % | 11,9 | 7,7 | 6,3 | 6,0 | 5,0 | 5,0 |
|  pieaugums salīdzināmās cenās, % | 2,8 | 6,4 | 4,0 | 3,4 | 2,4 | 2,4 |
| Nodarbinātība, tūkst. iedzīvotāju (atbilstoši darbaspēka apsekojumiem) | 884 | 884 | 884 | 883 | 882 | 878 |
|  pieaugums, % | 0,2 | 0 | 0 | -0,1 | -0,2 | -0,4 |
| Darba meklētāju īpatsvars, % no ekonomiski aktīvajiem iedzīvotājiem | 6,5 | 6,7 | 6,3 | 6,0 | 5,5 | 4,9 |

*\*prognoze*

Datu avots: FM

Bezdarba līmenis, saglabājoties relatīvi stabilai ekonomikas izaugsmei, turpinās samazināties pēc 2025.gada. Tautsaimniecībā nodarbināto iedzīvotāju skaits šogad un nākamgad vēl saglabāsies stabils, bet no 2026. gada gaidāma neliela nodarbinātības samazināšanās, kas būs galvenokārt saistīta ar darbspējas vecuma iedzīvotāju skaita samazināšanos.

Tā kā 2023. gada sākumā mēneša vidējā darba samaksa turpināja augt, pateicoties gan minimālās darba algas paaugstināšanai par 24%, gan valsts budžeta izdevumu palielināšanai sabiedriskā sektora darbinieku algām, gan arī privāto uzņēmumu sniegtajam atbalstam saviem darbiniekiem, tad 2023. gada kopējais algu pieaugums sasniedza 11,9%. Prognoze algu pieaugumam 2024. gadā ir 7,7%. Vidējā termiņā gan sagaidāms, ka algu pieauguma temps palēnināsies un tuvosies produktivitātes pieauguma tempam, stabilizējoties 5% līmenī.

## 8.2. Inflācijas prognozes

Saskaņā ar FM prognozēm (sagatavotas 2024.gada jūlijā), patēriņa cenu indeksa izmaiņas 2022.-2025.gadā atspoguļotas 10.tabulā.

10.tabula

**Patēriņa cenu indeksi 2022. – 2025.gadā**

| Gads | PCI, % gads pret gadu |
| --- | --- |
| 2022 | 17,3 |
| 2023 | 8,9 |
| 2024\* | 1,2 |
| 2025\* | 2,2 |

*\*prognoze*

Datu avots: FM

Saskaņā ar FM prognozēm, patēriņa cenas 2024.gadā varētu pieaugt par 1,2%, savukārt 2025.gadā par 2,2%.

## 8.3. Makroekonomisko rādītāju prognozes

EM un FM makroekonomisko rādītāju prognozes 2024. un 2025.gadam (sagatavotas 2024.gada jūlijā) atspoguļotas 11.tabulā.

11.tabula

**Makroekonomiskie rādītāji 2022. un 2023. gadā un Ekonomikas ministrijas (EM) un Finanšu ministrijas (FM) makroekonomisko rādītāju prognozes 2024. un 2025. gadam**

|  |  |  |  |  |
| --- | --- | --- | --- | --- |
|  |  |  | **EM prognoze** | **FM prognoze** |
|  | **2022** | **2023** | **2024\*** | **2025\*** | **2024\*** | **2025\*** |
| Iekšzemes kopprodukts (IKP) (salīdzināmās cenās, milj. Eiro) | 28 821 | 28 739 | 29 258 | 30 251 | 29 135 | 29 982 |
| IKP (faktiskajās cenās, milj. Eiro) | 38 386 | 40 348 | 41 855 | 44 230 | 41 894 | 44 379 |
| IKP pieaugums (salīdzināmās cenās, %) | 3,0 | -0,3 | 1,8 | 3,4 | 1,4 | 2,9 |
| IKP pieaugums (faktiskajās cenās, %) | 15,1 | 5,1 | 3,7 | 5,7 | 3,8 | 5,9 |
| Nodarbināto iedzīvotāju vidējais skaits (tūkst.)  | 886 | 884 | 885 | 888 | 884 | 884 |
| Bezdarba līmenis, % | 6,9 | 6,5 | 6,3 | 6,1 | 6,7 | 6,3 |
| Produktivitāte (salīdzināmās cenās, tūkst *eiro* uz nodarbināto) | 32,5 | 32,5 | 33,1 | 34,1 | 33,0 | 33,9 |
| Produktivitātes pieaugums (salīdzināmās cenās, %) | 0,4 | -0,1 | 1,7 | 3,1 | 1,4 | 2,9 |
| Vidējā bruto alga (mēnesī, Eiro) | 1 373 | 1 537 | 1 657 | 1 789 | 1 655 | 1 760 |
| Vidējās bruto algas pieaugums, % | 7,5 | 11,9 | 7,8 | 8,0 | 7,7 | 6,3 |
| Patēriņa cenu indekss (gada vidējais, %) | 17,3 | 8,9 | 1,2 | 2,1 | 1,2 | 2,2 |

*\*prognoze*

Datu avots: EM, FM

## 8.4. Latvijas Bankas vērtējums

Latvijas Banka prognozēto darba algu kāpumu joprojām vērtē kā strauju un saskata risku tautsaimniecības izaugsmes noturībai. Darba tirgus ir un arī turpmāk prognozējams, ka tas būs labvēlīgs darba ņēmējam. To nosaka samērā zemais bezdarba līmenis un nepietiekamais darbaspēka piedāvājums, ko veicina arī strukturālā neatbilstība darba tirgū. Darba ņēmējiem labvēlīgs darba tirgus pastiprina darba algu spiedienu, kas rada konkurētspējas pasliktināšanās riskus, ja darba algu kāpumi neatbilst produktivitātes uzlabojumiem.

Straujais algu pieaugums tikai nedaudz mazināsies šobrīd būtiski zemākas inflācijas ietekmē. Tomēr salīdzinājumā ar pērnā gada algu kāpumu, kas pārsniedza 10 % un atbilda prognozētajam, inflācijas ietekme uz darba algu pārmaiņām pagaidām vēl nav samazinājusies līdz vēsturiski vidējam līmenim, kas, paredzams, notiks pakāpeniski. Turklāt par algu kāpumu daudz zemāka inflācija veicinās turpmāku pirktspējas atjaunošanos un mazinās darba ņēmēju spiedienu palielināt algas cenu pieauguma kompensēšanai. Līdz ar minimālās algas kāpumu pirktspēja uzlabosies arī nodarbināto grupās ar zemākiem ienākumiem. Arī darbaspēka trūkums kā uzņēmējdarbības izaugsmes faktors vairs nav tik nozīmīgs, un tas mazina spiedienu uz algām.

Lai gan ekonomiskās aktivitātes vājināšanās ir nedaudz mazinājusi darbaspēka pieprasījumu, tomēr, it īpaši tautsaimniecībai atveseļojoties, darbaspēka trūkuma apstākļos darbaspēka izmaksu pieauguma (darba algām augot straujāk par produktivitāti) negatīvā ietekme uz izmaksu konkurētspēju saglabāsies. Uzņēmumu izaicinājums ir darbaspēka izmaksu pieaugumu novirzīt uz patērētāju, palielinot cenas, vai mazināt peļņas maržas – abējādi tiek radīti riski Latvijas tautsaimniecības izaugsmes un konkurētspējas noturībai saistībā ar mazākām investīcijām vai konkurētnespējīgām pārdošanas cenām.[[3]](#footnote-3)

## 8.5. Ietekme uz valsts un pašvaldību budžetiem

Informācija par minimālās algas paaugstināšanas 2025.gadā iespējamo ietekmi uz valsts budžetu tiks atspoguļota Ministru kabineta 2015.gada 24.novembra noteikumu Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” grozījumu anotācijā.

Ņemot vērā, ka starp riskiem straujai minimālās algas paaugstināšanai ir algu saspiestība, bezdarba pieaugums reģionos un negatīva fiskālā ietekme uz pašvaldību budžetiem, tad optimālam, tautsaimniecības un reģionālās attīstības situācijai samērīgam minimālās algas kāpumam tiek piedāvāts izmantot atsauces vērtību 45 procentu apmērā no CSP aprēķinātās vidējās bruto darba samaksas par pēdējo pieejamo ceturksni. Tādējādi 45% no 2024.gada 1.ceturkšņa vidējās darba samaksas (1623 eiro) būtu 730 eiro jeb pieaugums 2025.gadā par 4,3% salīdzinājumā ar 2024.gadu.

# 9. Minimāla alga un ienākumi mājsaimniecībām

Alga ir būtisks mājsaimniecības ienākumu veids. Pēdējo gadu laikā ir palielinājušies mājsaimniecību rīcībā esošie ienākumi, tomēr neto ienākumu līmeni ietekmē iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma likmes un valsts sociālās apdrošināšanas obligātās iemaksu likmes.

Būtisks neto minimālās algas pieaugums ir iespējams, ja paaugstina gan bruto minimālo algu, gan neapliekamo minimumu. Lai arī neapliekamais minimums no 2022.gada 1.jūlija tika paaugstināts līdz minimālās algas apmēram (500 eiro), tomēr, minimālajai algai 2024.gadā pieaugot līdz 700 eiro, neapliekamais minimums palika iepriekšējā 500 eiro līmenī, līdz ar to darba ņēmēja bez apgādājamiem neto ieguvums no minimālās algas paaugstinājuma 2024.gadā bija 51,13 eiro jeb pieaugums par 10,5%..

Līdz ar turpmāku minimālās algas paaugstināšanu būtu jāpaaugstina arī neapliekamais minimums, lai mazo algu saņēmēji gūtu lielākus neto ienākumus un mazinātos strādājošo nabadzības riski.

12.tabula

**Neto ienākumi no 2023.gada 1.janvāra**

|  |  |  |  |  |
| --- | --- | --- | --- | --- |
| **Mājsaimniecība** | **Minimālā mēneša bruto darba alga,** **EUR** | **Neapliekamais minimums, EUR** | **Minimālā mēneša neto darba alga,** **EUR** | **Minimālās mēneša neto darba algas pieaugums no 01.01.2023., EUR** |
| **Bez apgādājamiem** | 620 | 500 | 543,92 | 96,42 |

Datu avots: LM aprēķini

13.tabula

**Neto ienākumi no 2024.gada 1.janvāra**

|  |  |  |  |  |
| --- | --- | --- | --- | --- |
| **Mājsaimniecība** | **Minimālā mēneša bruto darba alga, EUR** | **Neapliekamais minimums, EUR** | **Minimālā mēneša neto darba alga no 01.01.2024., EUR** | **Minimālās mēneša neto darba algas pieaugums no 01.01.2024., EUR** |
| **Bez apgādājamiem** | 700 | 500 | 601,20 | 57,28 |

Datu avots: LM aprēķini

14.tabula

**Neto ienākumi no 2025.gada 1.janvāra**

|  |  |  |  |  |  |
| --- | --- | --- | --- | --- | --- |
| **Mājsaimniecība** | **Minimālā mēneša bruto darba alga, EUR** | **Neapliekamais minimums, EUR** | **Minimālā mēneša neto darba alga no 01.01.2024., EUR** | **Minimālā mēneša neto darba alga no 01.01.2025., EUR** | **Minimālās mēneša neto darba algas pieaugums no 01.01.2025., EUR** |
| **Bez apgādājamiem** | 730 | 500 | 601,20 | 622,68 | 21,48 |
| **Bez apgādājamiem** | 730 | 600 | 601,20 | 642,68 | 41,48 |
| **Bez apgādājamiem** | 730 | 700 | 601,20 | 653,35 | 52,15 |

Datu avots: LM aprēķini

Ja no 2025.gada 1.janvāra paaugstina minimālo algu līdz 730 eiro, bet neapliekamais minimums nemainās un paliek iepriekšējā līmenī 500 eiro līmenī, tad darba ņēmēja bez apgādājamiem neto ieguvums no minimālās algas paaugstinājuma varētu būt 21,48 eiro jeb pieaugums par 3,5%. Ja neapliekamais minimums palielinātos līdz 600 vai 700 eiro, tad attiecīgi neto ieguvums būtu 41,48 eiro vai 52,15 eiro.

# 10. Kopsavilkums un secinājumi

* Minimālā alga 2024.gadā tika paaugstināta no 620 eiro līdz 700 eiro jeb par 12,9%.
* Salīdzinot minimālo algu pret vidējo darba samaksu par iepriekšējo jeb 2023.gadu, var secināt, ka 2024.gadā minimālā alga (700 eiro) ir 45,5 % no vidējās darba algas (1537 eiro) iepriekšējā gadā.
* 2024. gadā arī pārējās Baltijas valstis paaugstināja minimālo algu - Igaunija no 725 eiro līdz 820 eiro jeb par 13,1%, Lietuva no 840 eiro līdz 924 eiro jeb par 10,0%. Baltijas valstu starpā, Latvijā ir zemākā minimālā alga, pat plānojot tās pieaugumu.
* Latvijā 2024.gadā ir ceturtā zemākā minimālā alga Eiropas Savienībā.
* Saskaņā ar FM prognozēm 2024.gada vidējās algas pieaugums varētu sasniegt 7,7% un 2025. gadā – 6,3%.
* Saskaņā ar CSP datiem patēriņa cenu pieaugums 2023. gadā bija 8,9%, savukārt, 2024.gada vidējā inflācija tiek prognozēta 1,2% apmērā.
* Lai mazo algu saņēmēji saglabātu pirktspēju un mazinātos strādājošo nabadzības risks, kā arī ņemtu vērā vidējās darba samaksas un inflācijas pieaugumu, nepieciešams no 2025.gada 1.janvāra paaugstināt minimālo algu.
* Ņemot vērā riskus, kas varētu iestāties, nosakot minimālo algu sociālekonomiskajai situācijai neatbilstošā apmērā, tajā skaitā algu skalas saspiestību, bezdarba pieaugumu reģionos un negatīvo fiskālo ietekmi uz pašvaldību budžetiem, tiek piedāvāts minimālo algu 2025.gadā noteikt 730 eiro apmērā, kas atbilst MK noteikumu projektā iestrādātajai atsauces vērtībai 45 procentu apmērā no CSP aprēķinātās vidējās bruto darba samaksas par pēdējo pieejamo ceturksni (2024. gada 1. ceturksnī mēneša vidējā bruto darba samaksa valstī bija 1623 eiro), tādējādi nodrošināt optimālu, tautsaimniecības un reģionālās attīstības situācijai samērīgu minimālās algas kāpumu.
* Nozaru ģenerālvienošanām var būt nozīmīga loma, atkarībā no situācijas nozarē, nosakot arī augstāku minimālās algas līmeni, tomēr šobrīd to skaits ir salīdzinoši mazs.

# Noderīgas saites:

* Ministru kabineta 2015.gada 24.novembra noteikumi Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”:

<https://likumi.lv/ta/id/278067-noteikumi-par-minimalas-menesa-darba-algas-apmeru-normala-darba-laika-ietvaros-un-minimalas-stundas-tarifa-likmes-aprekinasanu>

* Minimālās algas izmaiņas pa gadiem skatīt LM mājas lapā:

<https://www.lm.gov.lv/lv/minimala-darba-alga>

* Centrālās statistikas pārvaldes dati par strādājošo mēneša vidējo darba samaksu:

<https://stat.gov.lv/lv/statistikas-temas/darbs/alga>

* Valsts ieņēmumu dienesta apkopotā informācija par vidējām stundu tarifa likmēm sadalījumā pa profesijām:

<https://www.vid.gov.lv/lv/profesiju-atalgojums>

* Eiropas Parlamenta un Padomes 2022.gada 19.oktobra direktīva (ES) 2022/2041 par adekvātām minimālajām algām Eiropas Savienībā:

<https://eur-lex.europa.eu/legal-content/LV/TXT/PDF/?uri=CELEX:32022L2041>

* Starptautiskās Darba organizācijas 1970.gada 22.jūnija konvencija Nr.131 “Par minimālās algas noteikšanu”:

<https://www.ilo.org/dyn/normlex/en/f?p=NORMLEXPUB:12100:0::NO::P12100_INSTRUMENT_ID:312276>

1. <https://www.stat.ee/et/avasta-statistikat/valdkonnad/tooelu/palk-ja-toojoukulu/keskmine-brutokuupalk> [↑](#footnote-ref-1)
2. Eurofound (2024), Minimum wages in 2024: Annual review, Minimum wages in the EU series, Publications Office of the European Union, Luxembourg, pieejams šeit: https://www.eurofound.europa.eu/en/publications/2024/minimum-wages-2024-annual-review, 1.table, 6.lpp. [↑](#footnote-ref-2)
3. Latvijas Banka “Makroekonomisko prognožu pārskats. 2024. gada marts”. [https://datnes.latvijasbanka.lv/MPP/MPP\_2024\_marts.pdf?\_gl=1\*1u6uy4a\*\_ga\*MTE0MjI3OTcwLjE3MjI1ODYzMzU.\*\_ga\_F8V1V8BEFY\*MTcyMjU4NjMzNS4xLjEuMTcyMjU4NjM1Ny4zOC4wLjA](https://datnes.latvijasbanka.lv/MPP/MPP_2024_marts.pdf?_gl=1*1u6uy4a*_ga*MTE0MjI3OTcwLjE3MjI1ODYzMzU.*_ga_F8V1V8BEFY*MTcyMjU4NjMzNS4xLjEuMTcyMjU4NjM1Ny4zOC4wLjA) [↑](#footnote-ref-3)